Polisievakbond ontstig oor weermag in Vlakte | Netwerk24
Polisievakbond ontstig oor weermag in Vlakte
Deur Marita Herselman 15 Julie 2019 21:20
Bheki Cele, minister van polisie. Foto: Edrea du Toit
Die Suid-Afrikaanse Polisie-unie (Sapu) is ontstig omdat die ontplooiing van lede van die Suid-Afrikaanse Nasionale Weermag (SANW) op die bendegeteisterde Kaapse Vlakte nie met hulle bespreek is nie.
Die polisievakbond oorweeg dit selfs om polisiebeamptes weens die gebrek aan raadpleging te onttrek uit gebiede waar die weermag ontplooi is, sê Tumelo Mogodiseng, sekretaris-generaal van die polisievakbond, in 'n verklaring.
Mogodiseng doen 'n beroep op Bheki Cele, minister van polisie, om Sapu steeds ter elfder ure te raadpleeg.
"As 'n belangrike belangegroep is ons lede van mening dat ons behoorlik oor die moontlike ontplooiing van die soldate geraadpleeg moes word. Ons grootste bron van kommer is dat ons nooit hieroor geraadpleeg is nie en nou word daar van ons lede verwag om saam met die weermag te werk sonder om behoorlik ingelig te wees."
Hy sê hulle het in die verlede goed saamgewerk toe die weermag verskeie kere ontplooi is.
Mogodiseng benadruk dat die vakbond alle pogings om misdaad en geweld in die land te beveg ten volle ondersteun. Hy glo egter nie dat die ontplooiing van die weermag in die Wes-Kaap positiewe gevolge sal hê nie.
Dit is volgens hom 'n oefening in openbare betrekkinge.
"Ons is ook van mening dat dié korttermynoplossing polities gemotiveer is, eerder as deur die begeerte om misdaad in die provinsie hok te slaan."